Fjöldi mótmælenda var skotinn til bana í Mjanmar í dag þar sem herinn sýndi mátt sinn og megin á árlegum degi til heiðurs honum í landinu.
Herinn varaði við því í aðdraganda umfangsmikillar hersýningar að lýðræðissinnar gætu átt hættu á að vera skotnir á færi ef þeir héldu mótmælum gegn valdaráninu áfram.
Almenningur í landinu hefur mótmælt nánast daglega síðan herinn tók völdin í landinu snemma morguns 1. febrúar, skömmu áður en nýkjörið þing átti að koma saman. Fjöldi þingmanna úr flokki Aung San Suu Kyi hafa verið hnepptir í varðhald af hernum og herlög eru í gildi í eitt ár. Flokkur Suu Kyi hlaut yfirburðakjör í kosningum í nóvember, og ætti með réttu að fara með völd í landinu. Herinn taldi hins vegar brögð hafa verið í tafli í kosningunum, og ákvað því að ræna völdum.
Herinn hefur beitt valdi sínu gegn almennum borgurum í auknum mæli og hafa yfir þrjú hundruð fallið í aðgerðum gegn mótmælendum og yfir þrjú þúsund hafa verið handteknir.
Þrátt fyrir ofbeldið í dag sagði Min Aung Hlaing, leiðtogi herstjórnarinnar, að yfirvöld ætli að vernda þjóðina og berjast fyrir lýðræði. Herinn vilji ná sáttum við þjóðina, en ofbeldisverk sem ógni stöðugleika og öryggi þjóðarinnar séu óásættanleg.